1938 het dr Konrad Zuse d Zuse Z1 fertig gmacht, e frei programmierbare mechanische Rächner, wo allerdings wäge Broblem mit dr Fertigungspräzision nie voll funktionsdüchtig gsi isch. D Z1 het scho über d Gleitkommarechnig verfüegt. Si isch im Chrieg zerstört und spöter noch Originalplän neu baut worde, d Deil si uf modärne Fräs- und Dreihbänk gmacht worde. Dä Nochbau vo dr Z1, wo im Dütsche Technikmuseum z Berlin stoht, isch mechanisch voll funktionsfähig und het e Rächegschwindigkeit vo 1 Hz, das heist ei Rächenoperation pro Sekunde. Ebefalls 1938 het dr Claude Shannon en Artikel veröffentligt, wie me symbolischi Logik mit Relais cha implementiere. (Lit.: Shannon 1938)